Na temelju članka 36. Statuta srednje strukovne škole kralja Zvonimira , Školski odbor na sjednici održanoj dana 30. listopada 2015.godine donio je

**P O S L O V N I K**

**O RADU NASTAVNIČKOG I RAZREDNOG VIJEĆA**

1. **OPĆE ODREDBE**

**Članak 1.**

Nastavničko vijeće jest temeljno stručno-pedagoško tijelo škole, a čine ga svi nastavnici, stručni suradnici, strukovni učitelji, suradnici u nastavi i ravnatelj.

Razredno vijeće je stručno-pedagoško tijelo škole, a čine ga svi nastavnici jednog razrednog odjeljenja.

**Članak 2.**

Nastavnici organiziraju i izvode teoretsku i praktičnu nastavu i vježbe.

Stručni suradnici organiziraju i obavljaju stručno-razvojne i druge stručne poslove u skladu s zahtjevima struke te ostale poslove koji proizlaze iz stručno-pedagoškog rada škole.

Strukovni učitelji samostalno izvode vježbe i praktičnu nastavu.

Suradnici u nastavi sudjeluju u izvođenju vježbi i praktične nastave pod neposrednim vodstvom nastavnika ili strukovnog učitelja.

**Članak 3.**

Ravnatelj je poslovodni i stručni voditelj škole, predstavlja i zastupa školu, te odgovara za zakonitost rada škole.

**Članak 4.**

Školom upravlja Školski odbor, kojeg čini;

* Dva člana iz reda Nastavničkog vijeća
* Jedan član iz reda roditelja
* Jedan član iz reda Radničkog vijeća
* Tri člana osnivača

**Članak 5.**

U nadležnosti Nastavničkog vijeća posebno se ističu poslovi:

* Utvrđivanje Godišnjeg plana i programa rada škole, te praćenje njegovog izvršavanja,
* Predlaže školski kurikulum u suradnji s ravnateljem,
* Donosi fakultativni dio nastavnog plana i programa,
* Ocjenjivanje stručnih i pedagoških rezultata škole,
* Skrbi o uspješnom ostvarivanju odgojno-nastavnog rada,
* Skrbi o primjeni suvremenih oblika i metoda nastavnog rada s učenicima,
* Ustrojava razredne odjele i obrazovne skupine
* Odlučuje o ustrojavanju dodatne i dopunske nastave,
* Predlaže imenovanje razrednika,
* Odlučivanje o pohvalama i pedagoškim mjerama iz svog djelokruga,
* Raspravlja i odlučuje o stručnim pitanjima škole te donosi program stručne obuke nastavnika – pripravnika,
* Odobrava planove ekskurzija te utvrđuje termine njihove realizacije,
* Predlaže nabavke opreme, nastavnih sredstava i pomagala,
* Bira tajnim glasovanjem dva člana Školskog odbora iz redova nastavnika,
* Utvrđuje razlikovne i dopunske ispite te način njihova polaganja za učenike koji u Školi nastavljaju redovito obrazovanje nakon stečene niže stručne spreme ili završetka obrazovnog programa u trajanju od tri godine,
* Osniva stručne aktive i imenuje njihove voditelje,
* Odlučuje o zahtjevima učenika i roditelja, te imenuje Povjerenstva za provedbu ispita,
* Obavlja druge poslove u skladu sa Zakonom o odgoju i obrazovanju u osnovnoj i srednjoj školi, podzakonskim aktima Ministarstva znanosti, obrazovanja i športa i općim aktima Škole.

1. **RAD NASTAVNIČKOG I RAZREDNOG VIJEĆA**

**Članak 6.**

Sjednicama Nastavničkog vijeća predsjedava ravnatelj Škole.

Ravnatelj sa stručnim suradnicima, priprema sjednicu Nastavničkog vijeća.

Sjednicama Razrednog vijeća predsjedava razrednik odjeljenja.

Razrednik sa stručnim suradnicima, priprema sjednicu Razrednog vijeća.

**Članak 7.**

O tijeku sjednice Nastavničkog vijeća vodi se zapisnik, kojeg piše knjižničarka u knjigu zapisnika.

O tijeku sjednice Razrednog vijeća vodi se zapisnik, kojeg piše razrednik.

Zapisnik mora sadržavati osnovne podatke o radu sjednice, kao što su:

* Redni broj sjednice,
* Datum i mjesto održavanja sjednice,
* Vrijeme početka sjednice,
* Imena i prezimena nazočnih i nenazočnih članova odnosno samo nenazočnih,
* Imena i prezimena drugih osoba, koji su nazočni na sjednici,
* Usvojeni dnevni red,
* Imena i prezimena izvjestitelja te govornika o pojedinim točkama dnevnog rada,
* Kratki sadržaj izvješća i prijedloga,
* Rezultate glasovanja,
* Naznaku vremena kada je sjednica zaključena,
* U slučaju prekida sjednice, naznaku vremena kada je sjednica prekinuta te kada je nastavljena,
* Odluke i zaključak ( obavijesti )

Zapisnik sjednice Nastavničkog vijeća potpisuje zapisničar i ravnatelj Škole.

Zapisnik sjednice Razrednog vijeća potpisuje zapisničar – razrednik ili zamjenik razrednika.

Zapisnici se pohranjuje i čuvaju prema propisanim rokovima čuvanja.

**Članak 8.**

Sjednicu Nastavničkog vijeća saziva ravnatelj, predlaže dnevni red, te vodi sjednicu.

U slučaju izbivanja ravnatelja, sjednicu Nastavničkog vijeća vodi zamjenik ravnatelja .

Sjednicu Razrednog vijeća saziva razrednik, predlaže dnevni red, te vodi sjednicu.

U slučaju izbivanja razrednika, sjednice vodi zamjenik razrednika.

**Članak 9.**

Da bi se na sjednicama Nastavničkog odnosno Razrednog vijeća moglo odlučivati o predloženim točkama dnevnog reda, potrebna je nazočnost **natpolovične većine od ukupnog broja nastavnika**.

**Članak 10.**

Nastavničko odnosno Razredno vijeće može izabrati svoja stalna ili povremena Povjerenstva

(Povjerenstva Nastavničkog vijeća ili Povjerenstva Razrednog Vijeća) o bilo kojem pitanju iz djelatnosti Škole.

Odlukom Nastavničkog odnosno Razrednog vijeća mogu se osnivati i druga stručno-savjetodavna tijela.

**Članak 11.**

Nastavnik može napredovati u struci te steći zvanje mentora i savjetnika.

Pravilnikom o napredovanju učitelja i nastavnika u osnovnom i srednjem školstvu (Narodne novine, 89/95., 148/99. i 20/05) propisan je postupak i tijela koja odlučuju o napredovanju nastavnika.

Nastavničko vijeće daje suglasnost na ocjenu ravnatelja o vrednovanju uspješnosti nastavnika u radu s učenicima.

**Članak 12.**

Zvanje „mentora“ odnosno „savjetnika“ može postići onaj nastavnik koji je ocijenjen od strane ravnatelja Škole uz suglasnost Nastavničkog vijeća ocjenom „izvrstan“.

**Članak 13.**

Razredno vijeće odlučuje o pedagoškoj mjeri ukora.

Nastavničko vijeće odlučuje o izricanju opomene pred isključenje iz Škole, te daje obavijest ravnatelju o pedagoškoj mjeri isključenja iz škole.

**Članak 14.**

Nasuprot pedagoškim mjerama upozorenja, Nastavničko vijeće može izreći učeniku mjere poticanja odnosno razne pohvale (usmene, pismene, u obliku prigodnih nagrada i sl.).

**Članak 15.**

Predmetni ili razredni ispit mogu temeljem odluke Nastavničkog vijeća polagati daroviti učenici koji završavaju školu u kraćem vremenu od propisanog.

**Članak 16.**

Razlikovne i dopunske ispite utvrđuje Nastavničko vijeće, na prijedlog ravnatelja, osim za učenike iz inozemstva. Vrijeme i način polaganja ovih ispita utvrđuje Nastavničko vijeće.

**Članak 17.**

Nastavničko vijeće imenuje Povjerenstvo za polaganje popravnih ispita.

**Članak 18.**

Nastavničko vijeće predlaže način i rokove školovanja vrhunskih sportaša odnosno istaknutih umjetnika.

**Članak 19.**

Učenik može biti zbog zdravstvenog stanja trajno ili privremeno oslobođen obveze svladavanja pojedinih sadržaja nastavnih predmeta, ako ti sadržaji nisu iz predmeta struke. Odluku o ovom oslobađanju učenika donosi Nastavničko vijeće.

**Članak 20.**

Učenik koji iz opravdanih razloga (bolest, opravdana spriječenost, Športska natjecanja, itd.) nije mogao pohađati nastavu iz jednog ili više predmeta; polaže predmetni ili razredni ispit.

Ocjenu opravdanosti i odluku o vrsti i rokovima ispita donosi Nastavničko vijeće.

**Članak 21.**

Na sjednicama Nastavničkog i Razrednog vijeća kad se raspravlja i donosi odluka ili zaključak – glasuje se javno – dizanjem ruke.

**Članak 22.**

Oduke Nastavničkog vijeća obvezuju i moraju se provoditi, o čemu skrbi ravnatelj.

Odluke Razrednog vijeća obvezuju i moraju se provoditi, o čemu skrbi razrednik.

**Članak 23.**

Nastavničko vijeće donosi ODLUKU kada se radi o bitnim pitanjima iz njegove nadležnosti; a kada se radi samo o proceduralnim pitanjima ili kada se utvrđuje neka činjenica odnosno prima na znanje neki izvještaj ili obavijest – donosi ZAKLJUČAK.

**III PRIJELAZNE I ZAVRŠNE ODREDBE**

**Članak 24.**

Odredbe ovog Poslovnika primjenjuju se na Nastavničko i Razredno vijeće.

**Članak 25.**

Nacrt ovog Poslovnika izrađuje tajnik sa stručnim suradnicima Škole, a izmjene i dopune donose se kao i sam Poslovnik.

**Članak 26.**

Ovaj Poslovnik stupa na snagu osmog dana od dana objave na oglasnoj ploči Škole.

Predsjednik Školskog odbora:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Milivoj Ilić,dipl.ing.

Ovaj Poslovnik o radu Nastavničkog i Razrednog vijeća objavljen je na oglasnoj ploči dana 30. listopada 2015. stupio je na snagu dana 08. studenoga 2015. godine

**KLASA: 112-03/15-06/37**

**URBROJ: 2182/1-12/2-11-06-15**